อ่างเก็บน้ำบางพระ มีน้ำกักเก็บเพียงพอใช้เพื่อการผลิตน้ำประปา การเกษตร อุตสาหกรรมในพื้นที่จังหวัดชลบุรี ตลอดฤดูแล้งนี้
นายประพิศ จันทร์มา อธิบดีกรมชลประทาน เปิดเผยว่า อ่างเก็บน้ำบางพระ จังหวัดชลบุรี เป็น 1 ในศูนย์กลางการจ่ายน้ำในพื้นที่เศรษฐกิจพิเศษภาคตะวันออก (EEC) ซึ่งมีโครงข่ายน้ำในพื้นที่ภาคตะวันออกเชื่อมโยงจากพื้นที่จังหวัดจันทบุรี มายังจังหวัดระยอง ต่อมายังจังหวัดชลบุรีและจังหวัดฉะเชิงเทรา มีความจุ 117 ล้าน ลบ.ม. ปริมาณน้ำไหลลงอ่างฯ เฉลี่ย 45 ล้าน ลบ.ม./ปี โดยในช่วงฤดูฝนที่ผ่านมาได้มีการสูบผันน้ำจากคลองพระองค์ไชยานุชิต จังหวัดสมุทรปราการและผันน้ำจากแม่น้ำบางปะกง จังหวัดฉะเชิงเทรา ซึ่งเป็นปริมาณน้ำส่วนเกินที่ระบายลงสู่ทะเล ไปเก็บไว้ในอ่างเก็บน้ำบางพระ ในขณะที่อ่างเก็บน้ำบางพระปีนี้ มีปริมาณน้ำท่าไหลลงอ่างตามธรรมชาติประมาณ 70 ล้าน ลบ.ม. รวมกับปริมาณน้ำที่สูบมาจากแม่น้ำบางปะกง 17 ล้าน ลบ.ม. และจากคลองพระองค์ไชยานุชิตอีก 42 ล้าน ลบ.ม. ทำให้มีปริมาณน้ำเต็มความจุอ่างฯ ครั้งแรก ตั้งแต่มีการเก็บข้อมูล จึงมั่นใจได้ว่าปริมาณน้ำจะสามารถจัดสรรได้อย่างเพียงพอใช้ในการผลิตน้ำประปา การเกษตรและอุตสาหกรรมในพื้นที่จังหวัดชลบุรี ตลอดฤดูแล้งนี้ ทั้งยังสามารถส่งกลับไปช่วยผลิตน้ำประปาในพื้นที่ จังหวัดฉะเชิงเทรา ได้อย่างเพียงพออีกด้วย